Informácia o stave budovania
Lokálnej seizmickej siete východné Slovensko

Základné ciele 

V súlade s Uznesením Vlády SR č. 466/2004 z 19. mája 2004  bolo základným cieľom vybudovanie lokálnej siete seizmických staníc v okolí seizmickej ohniskovej zóny východné Slovensko – Lokálna seizmická sieť východné Slovensko (ďalej len „lokálna seizmická sieť “) na kontinuálne monitorovanie zemetrasnej aktivity v ohniskovej zóne. 

Projekt lokálnej seizmickej siete je riešený od roku 2004 a v roku 2005 bol v druhom roku riešenia. Lokálna seizmická sieť bude tvorená šiestimi seizmickými stanicami umiestnenými v okolí seizmickej ohniskovej zóny na východnom Slovensku a spracovateľským a analyzačným centrom umiestneným v budove Fakulty matematiky, fyziky a informatiky Univerzity Komenského v Bratislave.

Dôvody budovania  lokálnej siete

Podrobné seizmologické a spoločenské dôvody budovania lokálnej seizmickej siete východné Slovensko a tiež súvislosť so slovenským školstvom boli uvedené jednak v návrhu projektu a v materiáli predloženom na rokovanie vlády SR 6. 7.  2005 ako „Informácia o stave budovania Lokálnej seizmickej siete východné Slovensko“ za rok 2004.

Dosiahnuté výsledky v 2. roku budovania siete

V druhom roku riešenia projektu lokálnej seizmickej siete boli všetky úlohy ukončené  podľa pôvodne schváleného harmonogramu riešenia úloh (Príloha č. 1) plánovaných na rok 2005. Riešiteľskému kolektívu Fakulty matematiky fyziky a informatiky UK v Bratislave pod vedením prof. RNDr. Petra Moczu, DrSc. sa to podarilo i vďaka aktívnej spolupráce s Geofyzikálnym ústavom SAV.

	Dosiahnuté výsledky možno charakterizovať nasledovne:
 
1.	Zakúpenie zberných systémov seizmických staníc a seizmometrov

Na základe verejného obstarávania (rokovacie konania bez zverejnenia pri splnení podmienky §52 ods.1 písm. i)  zákona č. 530/2002 Z. z.) bolo zakúpených 9 krátkoperiodických seizmometrov CMG-40T od firmy Guralp z Veľkej Británie (obr. 1)  a 6 zberných systémov seizmických staníc Wave24 MS (obr. 1) od firmy Microstep-MIS zo Slovenska. Následne boli vykonané testy funkčnosti zberných systémov staníc a seizmometrov.

Všetky prístroje budú po dobudovaní seizmických staníc umiestnené na jednotlivých seizmických staniciach.

Zaobstaraním zberných systémov seizmických staníc a seizmometrov bolo ukončené riešenie úloh 1, 4 a 9 (Príloha č. 1).

2.	Vytvorenie zbernej a analyzačnej centrály

Zberná a analyzačná centrála (ZAC) bola vytvorená na Fakulte matematiky, fyziky a informatiky UK v Bratislave. Vyššie uvedenú centrálu (obr. 2) tvoria dva zberné počítače (jeden na zber údajov z lokálnej siete a jeden na zber údajov z iných seizmických staníc), jeden analyzačný počítač a jeden archívny počítač s diskovým poľom 3 TB na archiváciu údajov.

Zariadenie ZAC je v testovacej prevádzke. Na testovanie sú dočasne využívané údaje z Národnej siete seizmických staníc (v správe Geofyzikálneho ústavu SAV). Na zabezpečenie nepretržitej prevádzky ZAC bolo zriadené záložné napájanie elektrickou energiou generovanou benzínovým agregátom (obr. 3).

Toto zariadenie umožňuje vykonávať zber údajov v reálnom čase, automatickú identifikáciu príchodu seizmických P-vĺn, lokalizáciu epicentra zemetrasenia a výpočet lokálneho magnituda Ml alebo magnituda z P-vĺn mb. V prípade splnenia zvolených kritérií je centrála schopná automaticky rozposlať varovnú e-mailovú správu so základnými údajmi o zemetrasení na stanovené e-mailové adresy. 

Riešenie úlohy 5 (Príloha č. 1)  bolo ukončené.

3.	Vypracovanie dokumentu Kritériá pre výber lokality seizmickej stanice

Dokument Kritériá pre výber lokality seizmickej stanice bol vypracovaný za účelom  stanovenia súboru kritérií, ktoré musia byť splnené na to, aby na záujmovej lokalite mohla byť vybudovaná seizmická stanica. Kritériá zahŕňajú polohu lokality vo vzťahu k očakávanej polohe epicentier zemetrasení a umiestneniu staníc lokálnej siete a  Národnej siete seizmických staníc. Hodnotené sú v ňom tiež geologické a inžiniersko-geologické podmienky, prítomnosť zdrojov prírodného a technogénneho seizmického šumu, časovo-frekvenčná charakteristika seizmického šumu, dostupnosť lokality z hľadiska budovania a prevádzky stanice, vzdialenosť od elektrickej prípojky, dostupnosť telekomunikačných služieb na prenos údajov v reálnom čase, predpokladaný rozvoj územia a majetkovoprávne vzťahy.

4.	Príprava výberu lokalít seizmických staníc na základe údajov z máp

Uskutočnenie predbežného výberu oblastí možných lokalít seizmických staníc si vyžadovalo skompilovanie súboru častí topografických máp v mierke 1:50 000, základných geologických máp v mierke 1:50 000 a 1:200 000 a inžiniersko-geologických máp v mierke 1:10 000 alebo 1:50 000. Tieto mapové podklady spolu s mapou existujúcich seizmických staníc na území Slovenska a v priľahlom okolí a historických epicentier a prístrojovo lokalizovaných zemetrasení boli použité na výber oblastí, ktoré boli potom preskúmané obhliadkou na mieste.
5.	
Výber lokalít seizmických staníc

Výber lokalít seizmických staníc bol zrealizovaný na základe hodnotenia mapových podkladov, terénnych obhliadok na mieste za účasti geológa a telekomunikačného odborníka a konzultácií so starostami príslušných obcí. Seizmické stanice by mali byť umiestnené v lokalitách Piskorovce, Maškovce, Podhoroď, Blatné Remety, Lesné a Malý Horeš. Mapa staníc národnej siete (trojuholníky) a vybraných lokalít pre stanice lokálnej seizmickej siete (štvorce) je na obr. 4. 

Detailnejšia mapa lokálnej seizmickej siete spolu s epicentrami historických a prístrojovo lokalizovaných zemetrasení je na obr. 5. Z obrázkov je zrejmé, že v oblasti východného Slovenska sa polohy seizmických staníc Národnej a lokálnej siete  vhodne dopĺňajú.

Riešenie úlohy 3 (Príloha č. 1)  bolo ukončené.

6.	Majetkovoprávne vysporiadanie lokalít seizmických staníc

Akvizičná činnosť bola vykonaná pre každú z jednotlivých lokalít. Dôkladnou analýzou stavu boli identifikované možnosti zakúpiť alebo prenajať príslušný pozemok na vybudovanie seizmickej stanice. V súčasnosti prebieha majetkovoprávne vysporiadanie jednotlivých lokalít. V dobe vypracovania tejto informácie sú už uzavreté nájomné zmluvy pre lokality Piskorovce (zmluva s obcou), Blatné Remety (zmluva s obcou) a Podhoroď (zmluva so Slovenským pozemkovým fondom). V štádiu finalizácie je nájomná zmluva pre lokalitu Maškovce (zmluva s obcou) a v štádiu rokovania sú nájomné zmluvy pre lokality Lesné (zmluva s obcou) a Malý Horeš (zmluva so súkromným vlastníkom).

7.	Vypracovanie projektovej dokumentácie pre jednotlivé seizmické stanice

Realizačný tím vypracoval projektové dokumentácie pre jednotlivé seizmické stanice. Vzhľadom na terénne podmienky budú vybudované 2 základné typy seizmických staníc – seizmická stanica s umiestnením seizmometra v hĺbke do 3m a seizmická stanica s povrchovým umiestnením seizmometra.

8.	Zakúpenie technologických kontajnerov pre jednotlivé seizmické stanice

Dva typy seizmických staníc si vyžiadali dva druhy technologických kontajnerov. Na základe verejného obstarávania (rokovacie konania bez zverejnenia pri splnení podmienky §52 ods.1 písm. i) zákona 530/2002 Z.z.) boli zakúpené technologické kontajnery pre jednotlivé seizmické stanice. V technologickom kontajneri bude umiestnený seizmometer, zberný systém stanice a zariadenie na prenos údajov do zbernej a analyzačnej centrály. Technologické kontajnery budú po majetkovoprávnom vysporiadaní lokalít inštalované na jednotlivých seizmických staniciach v rámci riešenia úloh 6-8 a 10-12 (Príloha č. 1).

Riešenie úlohy 2 (Príloha č. 1)  bolo ukončené.
9.	
Analýza možnosti terestriálneho a satelitného prenosu údajov zo seizmických staníc do zbernej a analyzačnej  centrály v Bratislave

Snahou riešiteľského kolektívu bolo analyzovať a navrhnúť možné východiská pre realizáciu terestriálneho a satelitného prenosu údajov zo seizmických staníc do ZAC v Bratislave. Vzhľadom na požadovaný rozsah a spoľahlivosť seizmickej siete by mal byť prenos údajov uskutočňovaný prostredníctvom celoplošných poskytovateľov. Terestriálny prenos je možné zabezpečiť prostredníctvom niektorého z celoplošných operátorov mobilných telefónnych sietí. Satelitný prenos je možné zabezpečiť prostredníctvom jedného z domácich alebo zahraničných poskytovateľov. Prevádzkové náklady sú nižšie v prípade terestriálneho spojenia. Satelitné spojenie je však spoľahlivejšie, čo je veľmi dôležitý aspekt v situácii, keď nastane náhla zemetrasná aktivita.  Riešitelia projektu uprednostňujú preto satelitné spojenie.

Zhrnutie

V súlade s harmonogramom riešenia projektu (Príloha č. 1) bolo ukončené riešenie úloh č. 1, 2, 3, 4, 5 a 9.

Čerpanie finančných prostriedkov

V roku 2005 boli na riešenie lokálnej seizmickej siete poskytnuté finančné prostriedky z rozpočtu MŠ SR vo výške 5 705 tis Sk, ktoré boli čerpané v súvislosti s úhradou výdavkov na

•	dobudovanie ZAC v sume 217,1 tis. Sk,
•	 úhradu faktúr za druhú dodávku seizmometrov a zberných systémov v sume  2 046,3 tis. Sk,
•	 vybudovanie seizmických staníc v sume  2 676,3 tis. Sk,
•	mzdy a odvody vo výške 700 tis. Sk (3 dodatočné pracovné úväzky, z toho jeden celý a dva čiastkové a osobné príplatky troch stálych zamestnancov)
•	ostatné v sume 64,8 tis. Sk 

V  Prílohe č. 2 je prehľad skutočného čerpania prostriedkov v rokoch 2004-2005 a plánované čerpanie v roku 2006.  Uvedený je tiež odhad ročných prevádzkových nákladov od roku 2007. 

Personálne zabezpečenie riešenia projektu

	Celkovo sa na riešení projektu podieľa jeden profesor, jeden docent, dvaja pracovníci s akademickým titulom PhD. a vedeckým kvalifikačným stupňom VKS IIa a dvaja pracovníci s ukončeným magisterským vzdelaním.

Identifikované problémy 

Do ukončenia riešenia projektu budovania lokálnej seizmickej siete (december 2006) bude potrebné doriešiť finančné zabezpečenie prevádzky lokálnej seizmickej siete od začiatku roka 2007 zo štátneho rozpočtu, ktoré sa odhadujú približne na 1 600 tis. Sk ročne v cenách z roku 2005, z toho 600 tis. Sk na mzdy a odvody.

Záver a návrhy na riešenie

Dosiaľ realizované výsledky riešenia projektu sú uspokojivé. Jednotlivé úlohy boli realizované v predpokladanom rozsahu a v požadovanej kvalite.

Financovanie prevádzkových nákladov lokálnej seizmickej siete východné Slovensko dorieši Ministerstvo školstva SR v spolupráci s Univerzitou Komenského v Bratislave (FMFI UK) v rámci prípravy návrhu rozpisu dotácií verejným vysokým školám zo schváleného rozpočtu výdavkov kapitoly MŠ SR na vysokoškolskú vedu a techniku v roku 2007. 

OBSAH

Základné ciele
Dôvody budovania  lokálnej siete
Dosiahnuté výsledky v 2. roku budovania siete
1.	Zakúpenie zberných systémov seizmických staníc a seizmometrov
2.	Vytvorenie zbernej a analyzačnej centrály
3.	Vypracovanie dokumentu Kritériá pre výber lokality seizmickej stanice
4.	Príprava výberu lokalít seizmických staníc na základe údajov z máp
5.	Výber lokalít seizmických staníc
6.	Majetkoprávne vysporiadanie lokalít seizmických staníc
7.	Vypracovanie projektovej dokumentácie pre jednotlivé seizmické stanice
8.	Zakúpenie technologických kontajnerov pre jednotlivé seizmické stanice
9.	Analýza možnosti terestriálneho a satelitného prenosu údajov zo seizmických staníc do zbernej a analyzačnej  centrály v Bratislave
Zhrnutie
Čerpanie finančných prostriedkov
Personálne zabezpečenie riešenia projektu
Identifikované problémy
Záver a návrhy na riešenie

Prílohy :
Príloha č.1
Príloha č. 2
Obrazové prílohy